Betalingsbalancen over for udlandet juli 2017

I juli var der et overskud på betalingsbalancens løbende poster på 14,6 mia. kr. i sæsonkorrigerede tal, hvilket er et fald på 1,8 mia. kr. i forhold til juni. Det er især et fald i eksporten af varer, som trækker overskuddet ned.

Betalingsbalanceoverskuddet over for Tyskland trækkes ned af varer

Danmark har siden 2005 kun haft overskud på betalingsbalancen over for Tyskland i 2014 og 2015. Overskuddet i 2014 og 2015 fremkom især som følge af en høj eksport af vindmølledele til Tyskland. I 2016 og 2017 er overskuddet igen vendt til underskud, primært som følge af et fald i eksporten af varer.

Ændringer i forhold til seneste offentliggørelse

I forhold til seneste offentliggørelse er overskuddet på betalingsbalancens løbende poster for året 2016 opjusteret med 0,3 mia. kr. For januar-juni 2017 er overskuddet nedjusteret med 2,9 mia. kr. (i faktiske tal).